AARHUS: To gange i løbet af ganske kort tid modtog Østjyllands Politi natten til tirsdag anmeldelser om bilbrande.

I begge tilfælde arbejder politiet ud fra den formodning, at brandene er påsat. Der er dog foreløbig ingen tegn på, at der er en sammenhæng mellem bilbrandene, oplyser kommunikationsrådgiver hos Østjyllands Politi Jakob Christiansen.

Den første anmeldelse indløb klokken 00.58, hvor der var brand i en bil på Kaløvej i Mejlby nord for Aarhus. Der var ingen personer på stedet, og bilen, som viste sig at være stjålet, brændte helt ud.

Bare 11 minutter senere var den så gal igen. Denne gang på en p-plads på Rymarken i Aarhus V. Heller ikke her kom nogen personer til skade.

Østjyllands Politi hører gerne fra vidner, som har set mistænkelig personer eller køretøjer omkring gerningsstederne natten til tirsdag. Oplysninger kan gives via telefonnummer 114.